Breyting á reglum um lausafjárhlutfall lánastofnana Seðlabanki Íslands birti í dag reglur nr. 1170 / 2019 , um breytingu á reglum um lausafjárhlutfall lánastofnana nr. 266 / 2017 . Reglurnar voru einnig birtar í Stjórnartíðindum í dag og taka gildi 1. janúar 2020 . Með breytingunni er innleitt 50% lágmarks lausafjárhlutfall í íslenskum krónum . Lausafjárreglunum er ætlað að tryggja að lánastofnun eigi ávallt lausar eignir til að standa skil á fyrirsjáanlegum og hugsanlegum greiðsluskuldbindingum á tilteknu tímabili . Með reglunum eru þannig gerðar kröfur um að lánastofnanir hafi tiltækar lausar eignir til að geta ekki aðeins staðið skil á skuldbindingum á gjalddaga heldur einnig mögulegu útflæði sem verður til dæmis vegna úttekta innlána , minni möguleika á fjármögnun fyrir lánastofnanir eða aukinna krafna um tryggingar eða annað sem krefst fjárútláta lánastofnunar við álagsaðstæður næstu 30 daga . Samkvæmt núgildandi reglum skal lausafjárhlutfall lánastofnunar vera að lágmarki 100% í öllum gjaldmiðlum samtals . Þá skal lánastofnun uppfylla að lágmarki 100% lausafjárhlutfall í öllum erlendum gjaldmiðlum samtals . Með breytingunni verður gerð krafa um að lánastofnanir uppfylli einnig að lágmarki 50% lausafjárhlutfall í íslenskum krónum . Þar sem efnahagsreikningar lánastofnana og lausafjáráhætta þeirra er að mestu leyti í íslenskum krónum telur Seðlabankinn eðlilegt að krafa sé gerð um lausafjárforða í krónum . Mikilvægt er að lánastofnanir búi yfir lausu fé í krónum sem gerir þeim kleift að standa skil á eðlilegu útflæði og mæta sveiflum milli daga og vikna , svo og standa skil á stærri innlánum án vandkvæða . Við mat á leyfilegu lágmarks lausafjárhlutfalli í íslenskum krónum lítur Seðlabankinn til þess að fjölbreyttari hágæða lausafjáreignir er að finna í erlendum eignum . Þá eru innlán í Seðlabankanum vegna bindiskyldu ekki talin til lausra eigna í skilningi lausafjárreglna . Hið sama gildir í öðrum ríkjum innan EES , en á hinn bóginn er bindiskylda hér á landi hærri en víða annars staðar . Einnig er lausafjárhlutfall lánastofnana nokkuð sveiflukennt og verður að gera ráð fyrir því að þær þurfi að jafnaði að hafa lausafjárhlutfall í íslenskum krónum hærra en lágmark er samkvæmt reglunum . Með hliðsjón af því telur Seðlabankinn nægjanlegt að gera kröfu um 50% lágmarks lausafjárhlutfall í íslenskum krónum . Til viðbótar eru gerðar afleiddar breytingar á reglunum í tengslum við kröfuna um lágmarks lausafjárhlutfall í íslenskum krónum . Þá eru gerðar aðrar minni háttar breytingar á reglunum sem ekki eru efnislegar .